Dimităr Sergiuv

Dimităr Sergiuv (; pseudonym: Dosiu Kubarata ; * 1790/1792/1805, Bočulovci, Osmanská ríša† 1864, Triavna, Osmanská ríša) bol bulharský obrodenecký staviteľský majster a architekt.

Patril k najvýznamnejším bulharským staviteľským majstrom prvej polovice 19. storočia. Pod jeho vedením sa vypracovali dvaja významní trevnenskí staviteľskí majstri, Genčo Kănev a Genčo Novakov. Najviac jeho stavieb sa nachádza v meste Triavna, pričom jeho stavby sa významne podieľajú na obrodeneckom architektonickom charaktere tohto mesta.

 Dátum narodenia 
Dátum Sergiuvovho narodenia nie je presne známy. Väčšina zdrojov uvádza, že sa narodil v roku 1792 alebo v roku 1790. Najnovšie prieskumy však naznačujú, že sa mohol narodiť až v roku 1805. Svedčí o tom predovšetkým zápis v osmanskom daňovom registri, kde sa tento rok uvádza ako dátum jeho narodenia.

 Život 
Narodil sa v dedine Bočulovci v dnešnej gabrovskej oblasti. Ako mladý sa učil staviteľské remeslo pod vedením jeho otca Sergiho.

Okolo roku 1830 sa presťahoval do Triavny, kde začal pôsobiť ako samostatný staviteľský majster, pričom svoje stavby projektoval aj viedol staviteľskú činnosť. V roku 1837 začal svoje stavby podpisovať titulom architekt. V roku 1845 si postavil v centrálnej časti Triavny vlastný dom. Aktívne pôsobil do 60. rokov 19. storočia.

Zomrel v Triavne v roku 1864.

 Dielo 
Venoval sa cirkevným aj sekulárnym stavbám. Išlo predovšetkým o chrámy, obytné domy a mosty. S istotou je známe jeho autorstvo trinástich domov a dvoch mostov v Triavne, jedenástich chrámov na rôznych miestach v Bulharsku a budovy jednej školy, pri ktorej bol jeho spoluautorom staviteľský majster Genčo Kănev. Podľa tvrdení Sergiuvovho vnuka však bolo stavieb viac, pričom jeho ďalšie stavby sa nachádzajú predovšetkým v meste Kotel a v dedinách Žeravna, Ičera a Gradec.  

Medzi Sergiuvove významné stavby patria napríklad:
 Gărbavijat most v Triavne
 Dolnijat most v Triavne
 Dom Ďada Dobriho v Triavne
 Dom Dimităra Sergiuva v Triavne
 Rajkovov dom v Triavne
 Kirevov dom v Triavne
 Kazasovov dom v Triavne
 Dom Stefana Pandurského v Triavne
 Dom Nikolu Stojčeva v Triavne
 Dom Stefana Kojčeva Staneva v Triavne
 Dom Jonka Noeva, Noja Christova a Kostu Popova v Triavne
 Dom popa Koja Vitanova v Triavne
 Chrám svätých Petra a Pavla v meste Kotel 
 Chrám Zosnutia presvätej Bohorodičky v dedine Enčovci
 Chrám svätého Juraja v meste Triavna
 Chrám Zosnutia presvätej Bohorodičky v meste Tărgovište
 Chrám svätého Michala archanjela v dedine Červena voda
 Chrám Nanebovstúpenia Pána v dedine Pisanec
 Chrám svätého Juraja v meste Jambol
 Chrám Ochrany Bohorodičky v ženskom monastieri v meste Samokov

 Galéria 

 Referencie 

 Iné projekty 

Kategória:Úmrtia v 1864
Kategória:Osobnosti z oblasti Gabrovo‎
Kategória:Bulharské osobnosti v kultúre‎
Kategória:Bulharskí architekti